Päivi Räsänen oli tulossa alle 20-vuotiaana seurakunnan tilaisuudesta, kun hänet yritettiin raiskata elokuisena iltana.

Kansanedustaja Päivi Räsänen (kd), 56, joutui puskaraiskausyrityksen uhriksi, kun hän oli noin 17-vuotias nuori nainen.

Asiasta kertoi Savon Sanomat, kun se ja sen kumppanilehdet kysyivät naiskansanedustajilta seksuaaliseen ahdisteluun liittyvistä kokemuksista.

Räsänen sanoo Iltalehdelle, että oli tulossa seurakunnan järjestämästä tilaisuudesta Lappeenrannassa, kun joutui raiskausyrityksen kohteeksi.

Oli elokuun ilta. Kello oli noin 20-21.

– Lähdin seurakuntatalolta kävelemään valtatien varteen, josta minun oli tarkoitus liftata kotiin. Tuohon aikaan nuoret liftasivat yleisesti, koska se oli ainoa keinoa päästä kotoa jonnekin.

Seurakuntatalon pihalla seisoskeli nuori, pienikokoinen poika, joka lyöttäytyi Räsäsen seuraan.

– Hän alkoi kysellä uskon asioista. Ajattelin, että hän on hengellisistä asioista kiinnostunut ja mielelläni niistä hänelle kerroin.

– Olimme kävelleet noin kilometrin verran, kun nuorukainen yhtäkkiä tyrkkäsi minut puskaan ja otti puukon esiin. Hän kaatoi minut maahan ja rupesi repimään vaatteita pois. Tajusin heti, mitä pojalla oli mielessä.

Räsänen ei kuitenkaan lamaantunut, vaan laittoi topakasti vastaan.

– Pois! Lopeta heti! hän huusi.

– En tiedä, oliko hän sen verran epävarma vai niin pienikokoinen, mutta pystyin tempaisemaan itseni ylös.

Räsänen juoksi karkuun niin lujaa kuin pystyi. Poika ei seurannut häntä.

– Juoksin valtatielle, josta liftasin kotiin, kuten olin alunperin ajatellutkin.

”En kertonut”

Räsänen ei tapahtuneesta kertonut kenellekään – ei vanhemmilleen eikä kavereilleen.

– Minua jotenkin hävetti ja nolotti. Tunsin, että olin tosi tyhmä, kun luotin toiseen sillä lailla, sillä minulle ei missään vaiheessa tullut mieleeni, että hänellä oli pahat mielessä.

Vanhemmilleen hän ei kertonut, koska pelkäsi, etteivät nämä päästäisi häntä enää sen jälkeen liftaamaan.

– Se oli tuolloin kuitenkin nuorille ainoa keino päästä kotoa jonnekin. Minullakin oli kotoa 30 kilometrin matka Konnunsuolta Lappeenrantaan. Liftasin aina, kun lähdin sinne elokuviin tai johonkin muuhun tilaisuuteen.

Räsänen korostaa, että tällaisesta asiasta pitää kuitenkin kertoa vanhemmille.

– He ymmärtävät paljon enemmän, mitä luulemme. Minullakaan ei olisi ollut tuolloin mitään syytä syytellä itseäni. En ollut humalassa, tulin kotiin säälliseen aikaan hyvästä paikasta.

”Syyllistin itseäni”

Räsänen kertoo etsineensä itsestään syitä tapahtuneeseen.

– Ajattelin, naureskelinko liikaa. Olinko hänelle liian iloinen? Se on jännää, miten syyllisyyttä hakee itsestään tuollaisessa tilanteessa.

Räsänen sanoo aikuisiässä ymmärtäneensä, että asiasta olisi pitänyt tuolloin ehdottomasti ilmoittaa poliisille.

– Sitähän ei tiedä, mitä nuorukainen on sen jälkeen tehnyt. Se olisi ollut pojankin etu.

Räsänen ei ole poikaa tapahtuneen jälkeen koskaan nähnyt, mutta hänellä on vuosikymmenien jälkeenkin vielä hämärä muistikuva siitä, miltä tämä näytti.

– Hän oli tuolloin ehkä noin 16-vuotias. Voi olla, että hän tunnistaa tästä itsensä, koska varmasti se tapaus on hänellekin jäänyt mieleen.

”Ei pelkotiloja”

Räsänen sanoo, ettei tapaus jättänyt häneen pelkotiloja.

– Ei, mutta varmasti se opetti varovaisemmaksi.

Räsänen sanoo tyttärilleen teroittaneensa, että poliisille pitää aina ilmoittaa, jos joku tulee ahdistelemaan tai koskettelemaan kielletyille alueille, tekemään seksuaalisia ehdotuksia tai vastaavaa.

– On tärkeää nuorten tyttöjen kannalta tuoda nämä asiat uudestaan ja uudestaan esille, Räsänen sanoo.